送才元長樂倅
作者：蘇籀
朝代：宋

paragraphs: 東省西臺除吏目，軼才勿謂得途賒。
孰云相貳徒勞職，政恐東南弗復加。
常衮頒宣禮翹秀，仲翔好事走幽遐。
口占十吏傳州檄，指畫千條靖海涯。
榕木覆街飛皂蓋，荔園供餉赫凝霞。
政平訟簡清如水，能賦登高墨似鴉。
咻彼夷音姑洛詠，歸來越橐換吳娃。
摳衣岑范欽高致，談舌瀾翻潑貢茶。